《教授祖守中逢清以秋菊佳咏见贻次韵奉答》
宋代·赵公豫

重九寓淮阴，尘嚣忘境寂。金风遍原野，芳华未销歇。

结友步林坳，秋容正纷发。疏篱隐士居，丛菊堪怡悦。

淡远异凡葩，清香恋游蝶。皎如冰作盘，长才无放逸。

广文祖先生，鸡群之鹤立。挥泪赋新言，群贤皆侍侧。

一编惠远人，捧诵几晨夕。

作者简介：（1135—1212）平江常熟人，字仲谦。高宗绍兴二十四年进士。历知仁和、馀姚、高邮军及真、常二州，累进集英殿修撰，以宝谟阁待制致仕。为官清苦廉正，常言但求为循吏，不求为健吏。有《燕堂类稿》。